মিড-ডে মিলের বরাদ্দ বাড়ানোর দাবি, মূল্যবৃদ্ধিতে উদ্বেগ মাজদিয়ার শিক্ষক–অভিভাবকদের

নদিয়া: নিত্যপ্রয়োজনীয় পন্যের লাগামছাড়া মূল্যবৃদ্ধিতে দিশেহারা সাধারণ মানুষ। শাকসবজি, ডিম, তেল থেকে শুরু করে রান্নার গ্যাস—সবকিছুর দাম হুহু করে বাড়ছে (Price Hike)। এমন পরিস্থিতিতে স্কুলগুলির মিড-ডে মিল (Mid Day Meal) প্রকল্পের বরাদ্দ এখনও প্রতি শিশু মাত্র ৬ টাকা ৭৮ পয়সা থাকায় বিপাকে পড়েছেন শিক্ষকেরা। বাস্তব পরিস্থিতির সঙ্গে এই বরাদ্দ কোনওভাবেই সামঞ্জস্যপূর্ণ নয় বলে দাবি তাঁদের (Nadia News)।

মাজদিয়া রেল বাজার প্রাথমিক বিদ্যালয়ে পড়ুয়া প্রায় ২০০ জন। প্রতিটি শিশু যেন সুষম খাদ্য পায়, সেই চেষ্টা করছেন শিক্ষকরা। কিন্তু বাজারদর বৃদ্ধি সেই প্রয়াসে বড় বাধা হয়ে দাঁড়িয়েছে। বর্তমানে একটি ডিমের দামই ৮ টাকা—এতে প্রতি পিস বরাদ্দের পুরো টাকাটাই প্রায় শেষ হয়ে যাচ্ছে। বাকি দিনে সামান্য সঞ্চয় করে কোনওরকমে ব্যবস্থা করছেন শিক্ষকরা, কিন্তু দীর্ঘদিন এভাবে চালিয়ে যাওয়া অসম্ভব বলেই মত তাঁদের।

আরও পড়ুন: পূর্ব রেলের বড় উদ্যোগ, শিয়ালদহ ডিভিশনের ১৩টি স্টেশনে চালু ‘দাওয়া দোস্ত’

এই অবস্থায় উদ্বিগ্ন শুধু শিক্ষক নন, অভিভাবকরাও। সঠিক পুষ্টি বঞ্চনার শিকার না হয় সে জন্য দ্রুত পদক্ষেপের দাবি উঠছে। তাই সমস্ত হিসেব মাথায় রেখে সরকারের কাছে মিড-ডে মিলের বরাদ্দ কমপক্ষে ১০ টাকা করার আবেদন জানিয়েছেন শিক্ষকরা। তাঁদের দাবি, পরিস্থিতির সঙ্গে তাল মিলিয়ে বরাদ্দ না বাড়ালে সুষম খাবার সরবরাহ করা কার্যত অসম্ভব হয়ে পড়বে।